道由於潛將遊西菩問之路人則云過之已遠
作者：周紫芝
朝代：宋

paragraphs: 人生如落花，隨寓皆可喜。
但恐兜羅綿，牽連入荆杞。
我馬今未羈，猶堪作幽事。
道逢西菩山，欲問參寥子。
舉鞭信蹇驢，褰裳渡流水。
隱約望三山，展轉纔十里。
吳兒指似儂，但隔一山耳。
塗窮殊可笑，興盡亦復止。
吾曹坐天阨，萬事無不爾。
小者今復然，大者斯已矣。